Súradnice: 48°41′35″S 20°21′04″V﻿ / ﻿48,693122°S 20,351119°V﻿ / 48.693122; 20.351119

**Evanjelický kostol** v Roštári je gotická stavba, ktorá bola vyhlásená za národnú kultúrnu pamiatku dňa 6. mája 1963. Ide o jednoloďovú stredovekú stavbu s pravouhlo ukončeným presbytériom. Objekt nesie prvky gotického slohu a v interiéri obsahuje hodnotné barokové zariadenie.

História
--------

Roštársky kostol vznikol pravdepodobne koncom 13. či na začiatku 14. storočia ako jednoduchá jednoloďová stavba s typicky pravouhle ukončenou svätyňou. Pôvodne bol kostol zasvätený sv. Ondrejovi. Niektorí autori uvádzajú, že jeho predchodcom bola staršia stavba. Interiér kostola bol v priebehu 15. storočia doplnený o gotickú výmaľbu, podobne ako v kostoloch v susedných obciach Koceľovce či Ochtiná. Počas Reformácie sa kostola stal evanjelickým, vznikol tu jeden z prvých evanjelických cirkevných zborov v Gemeri už v roku 1590. Evanjelici kostol upravili podľa svojich potrieb, kedy došlo k zatretiu výmaľby. V kostole sa v roku 1604 konala seniorálna schôdza na ktorej gemerskí evanjelici prijali svoj prvý cirkevný zákon, tzv. Roštárske články, ktoré neskôr potvrdil palatín Juraj Turzo. V roku 1689 postihol kostol ničivý požiar po ktorom bolo nutné stavbu obnoviť. V tomto období sa do kostola dostalo súčasné barokové zariadenie. Kostol prešiel obnovou v roku 1935 a v 50. rokoch. V roku 1977 boli reštaurované dochované fragmenty výmaľby. Posledná obnova kostola sa uskutočnila v roku 2005, kedy dostal nové zastrešenie.

Architektúra kostola
--------------------

Evanjelický kostol sa nachádza uprostred obce v opevnenom areáli. Ide o typickú ranostredovekú vidiecku stavbu, čiže o jednolodie s pravouhlo ukončenou svätyňou. Kostol má západne predstavanú vežu a severne orientovanú sakristiu. Z gotického obdobia pochádza lomený oblúk portálu a krížová klenba v presbytériu. Na veži sa dochovali všetky pôvodné gotické okná. V interiéri boli sondami odkryté zvyšky malieb vyhotovených technikou secco. Ide o výjavy Klaňania sa troch kráľov a sv. Alžbety. Z dôvodu ich zachovania boli sondy po dokončení výskumu prekryté vápnom. Nie je vylúčené, že v budúcnosti dôjde k ďalším objavom. Loď bola nanovo zaklenutá v baroku. V tejto etape došlo aj k úprave formátu okien. V interiéri sa nachádza hodnotné barokové zariadnie, oltár a kazateľnica. Drevený barokový oltár z roku 1724 nesie ústredný obraz Kalvária s plastikou ukrižovaného Krista, na predele sa nachádza obraz Poslednej večere a na vrchole oltára Vzkriesený Kristus. Oltár bol po niekoľkoročnom reštaurovaní v roku 2016 vrátený do kostola. Za jeho reštaurovanie získal Oblastný reštaurátorský ateliér Bratislava cenu Fénix – kultúrna pamiatka roka 2016, udeľovanú MK SR. Oltár s bohatou sochárskou a maliarskou výzdobou zreštauroval odborný tím reštaurátorov pod vedením akad. mal. Alexandry Šulíkovej a metodickým vedením Mgr. Zuzany Benčekovej Tahy v časovom období 2012 – 2016. Zreštaurovaním pamiatky hlavného oltára z ev.a.v. kostola v Roštári sa podarilo reštaurátorom obnoviť pamiatke jej pôvodné jedinečné hodnoty a fond gemerských pamiatok bol takto rozšírený o ďalší vzácny prírastok kultúrneho dedičstva. Kazateľnica slohovo náleží k oltáru a je na nej zobrazený Kristus Spasiteľ a štyria evanjelisti.

Užitočné informácie
-------------------

* Služby Božie sa konajú každú druhú nedeľu o 8:30
* Kontakt pri návšteve kostola 0917 126 748

Galéria
-------

* Pohľad na kostol od juhuPohľad na kostol od juhu
* Pohľad na kostol od východuPohľad na kostol od východu
* Pohľad z empory do svätynePohľad z empory do svätyne
* EmporaEmpora
* Oltár a kazateľnicaOltár a kazateľnica
* Oltár po reštaurovaníOltár po reštaurovaní
* Detail sochy apoštola na kazateľniciDetail sochy apoštola na kazateľnici

Referencie
----------

1. ↑
2. ↑   *Register nehnuteľných národných kultúrnych pamiatok* [online]. Pamiatkový úrad Slovenskej republiky. Dostupné online.
3. ↑   *Ako sme v roku 2016 použili financie z príspevku 2% z dane* [online]. OZ Gotická cesta. Dostupné online.
4. ↑   *Ochtiná* [online]. Apsida.sk. Dostupné online.
5. ↑   *Roštár, kostol ev. a. v.* [online]. Gotická cesta. Dostupné online.

Externé odkazy
--------------

* Gotická cesta – profil kostola
* Apsida.sk – profil kostola
* Gemerský seniorát – kontaktné údaje na Cirkevný Zbor